《海船行》
清代·姚莹

海船之大如小山，挂帆直在青云间。船头横卧曰杉板，板上尚云容人千。

我始见船颇疑怪，缘梯拾级心悬悬。好风人众不得驶，坐待海月迎潮圆。

初行金厦犹在眼，横山一抹如云烟。放洋渐远不云见，但见八表银波翻。

日光惨淡昼无色，夜从水底观星垣。水天空濛只一气，我船点黑如弹丸。

清晨无风浪千尺，何况月黑风狂颠。到此心灰万虑死，呼息莫辨人鬼关。

舟中海客坐谈笑，白发宛宛披盈肩。自言逐伴五十载，海中往反当营田。

西穷红毛东日本，吕宋禄赖门庭前。尸罗飞头食人秽，呵囒空际行天船。

随潮之禾本盈丈，径寸米供千人餐。夷王好货黩无已，国中生死惟金钱。

就中最富咬𠺕吧，楼居服食侔神仙。利重不觉轻性命，往者十七无生旋。

我问翁今岁如许，应多阡陌横云连。客言不幸时命乖，虽有银粟无儿孙。

前年买儿作假子，饮博百万尽弃捐。如今身老无归处，海上风涛竟日眠。

我闻客言三叹息，世事纷纷那云极。我今渡海胡为乎，歌成海舶泪沾襦。

作者简介：（1785—1853）安徽桐城人，字石甫，一字明叔，号展和，晚号幸翁。嘉庆十三年进士。鸦片战争期间为台湾道，与达洪阿设计击退英军。战后以“冒功欺罔”贬官四川。咸丰初复起用，赴广西镇压太平天国起义。官终湖南按察使。师事从祖姚鼐，工诗，文章善陈时事利害。鸦片战失败后，寻求御侮之策，著《康輶纪行》、揭英侵藏野心，欲使朝廷戒备。有《中复堂全集》。